E L Ő T E R J E S Z T É S

# az Oktatási és Szociális Bizottság 2015. április 15-i ülésére

**Tájékoztató Szombathely Megyei Jogú Város Önkormányzata és magánszemélyek közötti tartási szerződés megkötésének elvi lehetőségéről**

Szombathely Megyei Jogú Város Oktatási és Szociális Bizottsága a 19/2015. (I.28.) OSzB. számú határozata értelmében felkérte az Egészségügyi és Közszolgálati Osztályt, vizsgálja meg, hogy az ország más településein van-e gyakorlata, illetve mi az elvi lehetősége annak, hogy Szombathely Megyei Jogú Város Önkormányzata tartási szerződést kössön magánszemélyekkel.

Fentiekre tekintettel az Osztály az alábbiakról tájékoztatatja a Tisztelt Bizottságot:

A Polgári Törvénykönyv rendelkezései szerint a tartási szerződés alapján a tartásra kötelezett a tartásra jogosult körülményeinek és szükségleteinek megfelelő ellátására, illetve gondozására, a tartásra jogosult ellenérték teljesítésére köteles. A tartásra kötelezett kötelezettsége kiterjed a tartásra jogosult lakhatásának biztosítására, élelemmel és ruházattal való ellátására, gondozására, betegsége esetén ápolására és gyógyíttatására, halála esetén illő eltemettetésére.

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 114. § (1) bekezdése szerint, ha a törvény másként nem rendelkezik, a személyes gondoskodást nyújtó szociális ellátásokért térítési díjat kell fizetni.

A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) sz. önkormányzati rendelet értelmében a tartási vagy öröklési szerződés esetén a személyi térítési díj megállapításánál a tartásra kötelezett szociális helyzete és jövedelmi viszonyai nem vehetők figyelembe. Személyi térítési díjként az intézményi térítési díj teljes összegét a tartást és gondozást szerződésben vállaló személynek kell megfizetni.

Amennyiben az önkormányzat, mint tartásra kötelezett a fenti kötelezettségek teljesítését személyes gondoskodás keretében, a szociális alapszolgáltatások és a szakosított ellátások útján biztosítaná, fenti jogszabályi rendelkezések értelmében köteles lenne a szolgáltatásokért térítési díjat fizetni. Továbbá, a Polgári Törvénykönyvben felsorolt kötelezettségek mindegyike nem biztosítható a személyes gondoskodás keretében. A tartási szerződés sajátosságai között lényeges elem a személyes, bizalmi viszony, a szolgáltatás és ellenszolgáltatás arányossága, vagy a tartós jelleg. Ezen speciális jellegzetességekből adódóan számos probléma merülhet fel a szerződés időtartama alatt.

Előzőek alapján nehezen megvalósítható, hogy az önkormányzat tartási szerződést kössön magánszemélyekkel.

Belváros-Lipótváros Budapest Főváros V. kerület Önkormányzata életjáradéki szerződés keretén belül nyújt szolgáltatást az időskorú lakástulajdonosok támogatása céljából. Az erről szóló önkormányzati rendelet értelmében a kérelmező a kerület közigazgatási területén lévő lakásingatlan tulajdonjogát az önkormányzat által nyújtott életjáradéki szolgáltatás fejében felajánlja az önkormányzat részére.

A szerződés megkötésének feltételei a következők:

* 65. életév betöltése,
* a lakás komfortos, vagy összkomfortos,
* lakásfenntartással kapcsolatos tartozás nem áll fenn,
* az önkormányzat költségvetésében a pénzügyi fedezet rendelkezésre áll.

Az életjáradéki szerződéssel az életjáradékos személy lakása az önkormányzat tulajdonába kerül, de az életjáradékos holtig tartó haszonélvezeti jogának biztosítása mellett.

Az életjáradéki szolgáltatás keretében nyújtott szolgáltatások az alábbiak:

* a lakás forgalmi értékének 15%-a, 80. életév betöltését követően a lakás forgalmi értékének 20 %-ának megfelelő pénzösszeg egyösszegű kifizetése az életjáradékos részére a szerződés aláírását követő 15 napon belül,
* az önkormányzat a szerződő fél részére havi rendszerességgel életjáradékot folyósít. A járadék mértéke a jogosult nemének és szerződés-kötéskori életkorának figyelembevételével, a rendeletben meghatározottak szerint kerül meghatározásra.
* az önkormányzat kötelezettsége a lakásra számított társasházi közös költség, a lakás biztosítási díjának, valamint az életjáradékos személy eltemettetési költségeinek kifizetése,
* az önkormányzat a lakás rendeltetésszerű használatra alkalmas állapotának megőrzése érdekében végzett munkálatok költségeinek 70 %-át kifizeti életjáradékos részére,
* az értékbecslés elkészítésének, valamint az ingatlan-nyilvántartásba való bejegyzések költségeit az Önkormányzat állja.

A kerületi önkormányzat jelenleg 10 fő részére folyósít életjáradéki szerződést, amelynek összege megközelítőleg 3.600.000,-Ft évente.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. április 8.

**/: Koczka Tibor :/**

**HATÁROZATI JAVASLAT**

**…/2015. (IV.15.) OSzB. sz. határozat**

Az Oktatási és Szociális Bizottság Szombathely Megyei Jogú Város Önkormányzata és magánszemélyek közötti tartási szerződés megkötésének elvi lehetőségéről szóló tájékoztatót megtárgyalta, és azt elfogadta.

**Felelősök:** Rettegi Attila, az Oktatási és Szociális Bizottság elnöke

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2015. április 15.